30.10.2019 21:57 Joensuulaisjoukkue ei onnistunut avaamaan voittotiliään FIBA Europe Cupin lohkovaiheessa.
Kataja ja Jarred Ogungbemi-Jackson eivät onnistuneet voittamaan Tanskassa toisessa lohkovaiheen ottelussaan. Kuva: FIBA Europe Cup
Aarhusin ylpeys Bakken Bears kukisti kotiparketillaan Joensuun Kataja Basketin koriluvuin 89–70 (43–39). Tappio oli Katajalle toinen toisesta ottelusta FIBA Europe Cupin lohkovaiheessa. Tanskalaisjoukkue puolestaan avasi Katajan kustannuksella voittotilinsä.
Kataja aloitti ottelun lupaavasti, ja vierasjoukkue johtikin ottelua avausneljänneksen jälkeen kolmella pisteellä. Kansainvälisissä otteluissa marinoitunut Bakken Bears kuitenkin kohensi pelaamistaan läpi 40 minuutin pelin. Kotijoukkue oli etenkin levypalloissa Katajaa etevämpi: 46–36.
Katajalle sen sijaan tuli kolmannen jakson lopulla synkkä hetki, joka sai jatkoa myös päätösneljänneksellä.
– Tämä oli selkeä parannus viime viikosta, Katajan päävalmentaja Juha Sten alleviivasi viitaten Varsovassa kärsittyyn murskatappioon lohkovaiheen avausottelussa.
– Miltei 30 minuuttia pelasimme nyt voitosta. Siinä kolmannen jakson lopussa ja sitten neljännellä jaksolla ei saatu oikein palloa koriin. Ehkä turhauduimme siitä ja homma hajosi vähän käsiin. Turhan rumat lukemat tuli näin lopussa taululle.
Katajalta Omar Calhoun (15/3), Jarekius Bradley (16/5/4s) ja Brandon Walters (16/9) vastasivat pitkälti joukkueensa hyökkäystehoista. Bakken Bearsin paras oli tilastojen valossa Ryan Evans (20/13/3s).
Katajalle ei osunut Tanskan keskiviikkoiltaan paras mahdollinen kaukoheittoilta, kun 33 kolmosesta ainoastaan viisi onnistui. Joensuulaisjoukkueelle ylimääräistä huolta aiheuttaa monipuolisen Aapeli Alasen (10/5) ikävä loukkaantuminen.
– Se selviää, kun selviää. Ei pysty vielä sanomaan mitään, Sten totesi Alasen loukkaantumisen vakavuudesta.
Sten oli kokonaisuudessaan tyytyväinen joukkueensa esitykseen.
– Tämä ottelu antoi meille selkeän ymmärryksen, että pystymme voittamaan näitä pelejä, kun vain pelaamme joukkueena hyvin. Olimme nyt pelissä hyvin mukana vajaat 30 minuuttia. Sitä aikaa lähdetään kasvattamaan, niin voittojakin alkaa tässä sarjassa tulla.
Katajan taival FIBA Europe Cupissa jatkuu ensi viikon tiistaina Unkarissa BC Körmendin vieraana. Unkarin-vierailun jälkeen Kataja pelaa loput kolme lohkovaiheen otteluaan Joensuussa.
23.10.2019 23:27Legia Varsova tyly isäntä Kataja Basketille 22.10.2019 16:27Kataja aloittaa keskiviikkona FIBA Europe Cupin lohkovaiheen Puolassa: "Haluamme pelata mahdollisimman kovia pelejä"